
1. Nasjonal rammeplan

I praksisopplæringa skal studentene møte de kravene og forventningene som blir stilt til lærere. De skal utvikle sin profesjonskunnskap gjennom å prøve ut og bearbeide egne faglige og didaktiske kunnskaper. Erfaringer og problemstillinger fra praksisfeltet er et sentralt utgangspunkt også for fagstudiene. For å gjøre sammenhengen mellom de ulike læringsarenaene tydelig må studiet legge til rette for didaktisk refleksjon. 

Institusjonene lager en plan for praksisopplæringa. Denne planen bygger på målene for de enkelte fagstudiene og for utdanninga som helhet. Planen skal vise hvordan praksisopplæringa er organisert, og hvordan progresjonen er sikret gjennom studieløpet. Den skal understreke det ansvaret faglærere, studenter og praksisskoler sammen har for å planlegge og gjennomføre praksis og bearbeide praksiserfaringene.
Praksisopplæringa tilsvarer 20-22 arbeidsuker, skal være veiledet og primært foregå i

grunnskolen. Inntil 2 uker kan foregå på andre aktuelle praksisfelt. Studentene skal ha vurdering med karakterene bestått/ikke bestått etter hver praksisperiode.

Praksisopplæringa skal legges opp slik at studentene

· blir kjent med mangfoldet i oppgaven som lærer

· møter praksisfeltet som arena for studiearbeid i fagene og som arena for utforsking

· utvikler kunnskap om samspillet mellom elever og mellom elev og lærer, kunnskap om skoleledelse, klasseledelse og teamarbeid

· reflekterer over og utvikler didaktisk kunnskap i fagene og på tvers av fagene

· arbeider i et flerkulturelt læringsmiljø og legger til rette tilpasset opplæring for alle

· får erfare samarbeid med elevenes hjemmemiljø og andre med ansvar for barnas oppvekstmiljø

· analyserer praksiserfaringene i lys av teori, læreplaner for grunnskolen og egne erfaringer med elever

· får erfaring med arbeidsmetoder som fremmer entreprenørskap

2. Innledning til lokal fagplan (midlertidig for studieåret 2008/2009)

Rammeplanenes målsettinger for praksisopplæringa danner utgangspunktet for både

innhold, organisering, arbeidsformer og vurderingsordning. Praksis i lærerutdanninga er veiledet. Det betyr at studentene får sin praksisopplæring under veiledning av

praksislærere eller andre med kunnskap om praksisfeltet. Den enkelte praksisskoles

årsplan og hensynet til elevene ved skolen skal ligge til grunn for all praksis. Et siktemål ved alle typer praksis er at studentene skal få et helhetlig inntrykk av læreryrket og dets spekter av arbeidsoppgaver. 

Allerede fra starten av studiet starter studentene sin utvikling av en praktisk yrkesteori (PYT). Studentene sammenholder kunnskaper fra studiene på høgskolen og praktiske erfaringer, og utvikler etter hvert en personlig yrkeskompetanse. Studentene utvikler sin praktiske yrkesteori ved å begrunne og analysere praksiserfaringer i lys av fagkunnskaper.

Praksislærere og rektorer ved hver enkelt praksisskole har et ansvar for å legge til rette for at studentene erfarer sammenheng mellom teori og praksis. Det er viktig at

praksisfeltet skaper bevissthet rundt de prosesser som påvirker den enkelte students

handlingsvalg i undervisningssituasjonen. Progresjon i praksisopplæringa er viktig for måloppnåelse og maksimalt læringsutbytte. Praksis skal legges til rette på en slik måte at studentene stilles overfor stadig nye krav og utfordringer underveis i studiet. Dette gjelder både faglige, metodiske og organisatoriske sider ved læreryrket. Praksiserfaringene skal hele tiden drøftes i et didaktisk, fagdidaktisk og yrkesetisk perspektiv. Praksis skal oppleves like mye som et studiefelt som et øvingsfelt. Dette betyr at alle studiefag kan bruke praksisfeltet aktivt som læringsarena.

De tre første studieårene skal studentene ha allmennpraksis. Studentene skal likevel

sikres undervisningserfaring med de enkelte studiefagene i hvert studieår. Samtidig skal det legges vekt på tverrfaglighet og flerfaglighet i undervisninga. Studentene skal også få grunnleggende kjennskap til skoleledelse og læreroppgaver på skolenivå. Fjerde studieår har studentene fagpraksis, der det aktuelle studiefaget settes mer i fokus. 

Praksis bør organiseres på en fleksibel måte, slik at kontakt mellom høgskolen og praksisskolene kan opprettholdes også utenfor de fastlagte praksisperiodene. Punktpraksis og kontakt med praksisskolene gjennom hele studieåret vil øke det totale utbyttet av samarbeidet. Fleksibilitet bør også prege den enkelte praksislærers årsplanlegging slik at studentene får mulighet til å gjennomføre opplæring ut fra innholdet i studentenes fagstudier.

En fleksibel ordning der studentenes praksis inkluderer forskningsoppdrag med ulike

former for undersøkende virksomhet som observasjon, intervju og spørreundersøkelser, kan styrke studentenes praksisrefleksjoner. Det er en nasjonal målsetting å øke studentenes deltakelse i FoU-arbeid.

3. Innhold

En god allmennpraksis forutsetter et nært samarbeid. Faglærer, pedagogikklærer,

praksislærer og rektor ved praksisskolen har et felles ansvar for planlegging,

gjennomføring, oppsummering og evaluering av hver praksisperiode.

1. studieår: Allmennpraksis på 3. - 7. trinn

Hovedperspektiv: Fra elev til student til lærer

Høst:

· Studentene skal delta i planlegging, gjennomføring og vurdering av opplæring ut fra elevenes årsplan i enkelte økter i studiefagene matematikk og norsk. Et viktig siktemål er å skape gode kommunikasjonssituasjoner innenfor studiefagene. I dette arbeidet benyttes planleggingsdokument som gir grunnlag for veiledning.

· Studentene skal observere elevene i og utenfor klassemiljøet med vekt på kommunikasjon og relasjoner.

· Studentene skal gjennom logg eller nettbaserte diskusjonskanaler, blant annet reflektere over elevrollen og lærerrollen.

Vår:

· Studentene skal planlegge, begrunne, gjennomføre og vurdere opplæring ut fra elevenes årsplan i enkelte økter med særlig fokus på studiefagene matematikk, norsk og pedagogikk. Et viktig siktemål er å utvikle innsikt i elevenes læring og faglige utvikling som grunnlag for å tilpasse undervisninga til elevenes ulike læreforutsetninger inkludert kjønn og kulturell bakgrunn. I dette arbeidet benyttes planleggingsdokument som gir grunnlag for veiledning og faglig utvikling.

· Studentene skal gjennom logg blant annet reflektere over sin egen lærerrolle og spesielt læreren som leder for en gruppe elever.

2. studieår: Allmennpraksis på 1. eller 2. trinn

Praksis kan legges opp på mer fleksible måter enn som èn sammenhengende periode.
Hovedperspektiv: Elev, læringsmiljø, skole

Høst:

· Studentene skal planlegge, begrunne, gjennomføre og vurdere opplæring ut fra elevenes årsplan med særlig fokus på studiefagene norsk, matematikk og KRL. Et viktig siktemål er å utvikle innsikt i barns og unges perspektiv og faglige utvikling. I dette arbeidet benyttes planleggingsdokument som gir grunnlag for veiledning.

· Studentene skal få erfaring med kontakten hjem – skole.

· Studentene skal systematisk observere elevene i lek, læring og utvikling.

· Studentene skal gjennom logg blant annet reflektere over sin rolle som leder.

Vår:

· Studentene skal planlegge, begrunne, gjennomføre og vurdere variert undervisning over en lengre tidsperiode ut fra elevenes årsplan med fokus på studiefagene KRL, pedagogikk og GLSM. Et viktig siktemål er å utvikle innsikt i hvordan lokalmiljøet og uteskole kan tas i bruk i opplæringa. I dette arbeidet benyttes planleggingsdokument som gir grunnlag for veiledning.

· Studentene skal systematisk observere elever og elevgrupper med tanke på tilbakemelding til elever, lærere og hjemmet.

· Studentene skal gjennom logg eller nettbaserte diskusjonskanaler reflektere over ulike sider ved lærerrollen.

3. studieår: Allmennpraksis fortrinnsvis på ungdomstrinnet

Hovedperspektiv: Elev, skole, samfunn

· Studentene skal planlegge, begrunne, gjennomføre og vurdere opplæring over en lengre periode ut fra elevenes årsplan med særlig fokus på de to fagene de har valgt. I dette arbeidet benyttes planleggingsdokument som gir grunnlag for veiledning.

· Studentene skal få erfaring med skolen som lærende organisasjon.

· Studentene skal få erfaring med arbeidsmetoder som fremmer entreprenørskap.

· Studentene skal gjennom logg analysere praksiserfaringer i lys av teori, læreplaner for grunnskolen og praksisskolen.

4. Organisering og arbeidsformer

Praksisskolene ved rektorer og praksislærere, pedagogikklærere, faglærere, og

studenter samarbeider om planlegging, gjennomføring og vurdering av praksis. Det er studentenes utvikling av lærerkompetanse som settes i fokus i praksisarbeidet de tre første studieårene. Dette innebærer en tverrfaglig tilnærming, og både fag, fagdidaktikk og pedagogikk skal vektlegges.

Planleggingsdokument som gir grunnlag for før- og etterveiledning skal benyttes i alle

praksisperioder. All veiledning bør skje i en åpen og tillitsfull atmosfære som stimulerer til drøfting, utprøving og utforsking. Det skal også legges til rette for temaveiledning. Både i praksisperiodene og teoriundervisninga før og etter praksis skal det legges vekt på ulike måter å arbeide på, slik at studentene kan dra nytte av praksis både som studiefelt og øvingsfelt.

For studenter med studieopphold i utlandet, vil praksis gjennom ulike løsninger inngå

som en del av vårt studium, og erstatter den normale praksisplanen. For praksisopphold i utlandet vil det bli inngått individuelle avtaler ut fra studie- og praksisstedets egenart.

5. Vurderingsordning

I praksisperiodene foregår en kontinuerlig vurdering av studentenes evne til å mestre

lærerrollen. Dette skjer under veiledning knyttet til de ulike praksisperiodene. I

forbindelse med veiledning og vurdering av studentenes arbeid er det viktig å ta hensyn til hvilket studieår studentene befinner seg i, planens mål og innhold, praksiskontrakten og forhold på den enkelte praksisplass. Mot slutten av hver praksisperiode skal studenten gjennom samtale med øvingslærer gjøres kjent med den oppsummerende vurderingen, og det skal være samsvar mellom prosessvurdering og oppsummerende vurdering. Den oppsummerende vurderingen skal også uttrykkes i en skriftlig rapport om hver enkelt student som leveres etter avsluttet praksis det gjeldende studieår.
Etter avsluttet praksis skal studenten vurderes etter skalaen bestått/ikke bestått.

For å få bestått praksis kreves det

· godkjent fremmøte etter gjeldende regler

· levert og godkjent praksisrapport

Vurdering fastsettes av øvingslærer etter drøfting med faglærere. Studentene må ha

bestått praksis i ett studieår for å kunne gå videre i praksisopplæringa. Hver

praksisperiode kan gjennomføres inntil to ganger. Etter avsluttet praksis i tredje studieår skal studenten vurderes med bestått/Ikke bestått.

